_:n1d2d37c42923477ca6d3f411eac807ddxb0
<http://schema.org/articleBody>
"Όταν η Ιβάνκα Τραμπ και ο Τζάρεντ Κούσνερ αποφάσισαν να μετακομίσουν προ τετραετίας από τη Νέα Υόρκη στην Ουάσιγκτον, πίστευαν, σύμφωνα με πηγές που γνωρίζουν το ζευγάρι, ότι η θητεία τους στον Λευκό Οίκο θα έστρωνε το χαλί για να υλοποιήσουν τις πολιτικές τους φιλοδοξίες.\n\n\n\nΔεν έκρυψαν, άλλωστε, ποτέ ότι αγαπούν την εξουσία. Όταν αρραβωνιάστηκαν, η Ιβάνκα είχε πει ότι κατάλαβε πως ταιριάζει με τον μέλλοντα σύζυγό της όταν ανακάλυψε ότι ταίριαζαν οι φιλοδοξίες τους. Όμως τώρα, καθώς οδεύει στη λήξη της η θητεία του πατέρα της, βλέπουν τα σχέδιά τους να ανατρέπονται στον απόηχο της φονικής εισβολής στο Καπιτώλιο, με χιλιάδες μέλη της εθνοφρουράς να περιπολούν στην Ουάσιγκτον, τον Ντόναλντ Τραμπ να παραπέμπεται και πάλι με το ερώτημα της καθαίρεσης και το Twitter να έχει κλείσει οριστικά τον λογαριασμό του, που χρησιμοποιούσε για να επικοινωνεί με τους οπαδούς του.  \n\n\n\nΘα αναζητήσει στη Φλόριντα η Ιβάνκα το πολιτικό της μέλλον;  \n\n\n\n\n\nΣύμφωνα με το Politico, η Ιβάνκα, ο άνδρας της και ο περίγυρός τους είναι επιφυλακτικοί το τελευταίο διάστημα όσον αφορά στο πολιτικό της μέλλον ως υποψήφιας. \n\n\n\nΑμερικανικά ΜΜΕ αναφέρουν ότι η Ιβάνκα σκέφτεται να διεκδικήσει από τον Ρεπουμπλικανό γερουσιαστή της Φλόριντα Μάρκο Ρούμπιο τη θέση του στη Γερουσία μετά και την πρόσφατη αγορά ενός πανάκριβου οικοπέδου στη νήσο Indian Creek, κοντά στο Μαϊάμι, που αποκαλείται -όχι τυχαία- «καταφύγιο των δισεκατομμυριούχων». Ωστόσο, πολιτικοί αναλυτές επισημαίνουν ότι είναι άλλο πράγμα να κατέβει κανείς υποψήφιος στην πολιτική κονίστρα κι άλλο να κάνει μια επιτυχημένη προεκλογική εκστρατεία.  \n\n\n\nΗ Ιβάνκα, όπως αναφέρει το CNN, είναι άκρως δυσαρεστημένη που το φινάλε της προεδρικής θητείας του πατέρα της και ειδικά η φονική εισβολή στο Καπιτώλιο θα στοιχειώσει την πολιτική της καριέρα. Οι εικόνες των ακροδεξιών εξτρεμιστών με τα καπελάκια του Τραμπ που μάχονταν με την αστυνομία στο «ναό της αμερικανικής Δημοκρατίας», υποκινούμενοι από τον ίδιο τον Τραμπ, πιθανότατα θα ρίξουν βαριά σκιά πάνω της, πόσω μάλλον όταν στην αρχική της αντίδραση τη μαύρη βραδιά της 6ης Ιανουαρίου χαρακτήρισε «πατριώτες» τους διαδηλωτές, για να αντιληφθεί γρήγορα το λάθος της και να ανασκευάσει. \n\n\n\nΌλα αυτά, που σόκαραν την Αμερική και την υφήλιο, «έφεραν τον Τζάρεντ και την Ιβάνκα Τραμπ σε μια κατάσταση πανικού, καθώς ατενίζουν το μέλλον τους», λέει το αμερικανικό δίκτυο, σημειώνοντας -επικαλούμενο πολλές πηγές- ότι το ζευγάρι διερωτάται από το πού θα μείνουν μετά τον Λευκό Οίκο μέχρι τι είδους καριέρα θα ακολουθήσουν εφεξής.  \n\n\n\nΌταν ο Ντόναλντ Τραμπ παρακίνησε στην εξέγερση του όχλου στο Καπιτώλιο, δεν περιέπλεξε μόνο το δικό του πολιτικό μέλλον, αλλά και εκείνο των παιδιών του. \n\n\n\nΑν και ο Ντον τζούνιορ -ο μεγαλύτερος γιος του Τραμπ, που πανηγύριζε στο πάρτι πριν το «ντου» στο Καπιτώλιο για το πλήθος των οπαδών του πατέρα του-  δεν έχει ξεκαθαρίσει ακόμη τα μελλοντικά του σχέδια για την πολιτική, ο δρόμος της Ιβάνκα, σε συνδυασμό με τα σχέδιά της να ζήσει στη Φλόριντα, δείχνει λίγο πιο ξεκάθαρος. Ο άνδρας της πασχίζει, όπως αναφέρει το Politico, να προστατέψει και να προωθήσει την πολιτική της καριέρα, ενώ ο συνεργάτης του Τραμπ, Τομ Μπάρακ, έχει πιάσει τα τηλέφωνα και προσπαθεί να πείσει τους συνομιλητές του ότι ο Μάρκο Ρούμπιο δεν αξίζει να επανεκλεγεί, πιθανότατα θα χάσει, και μια που η Ιβάνκα πάει στη Φλόριντα θα πρέπει όλοι να ενώσουν τις δυνάμεις τους και να την υποστηρίξουν.  \n\n\n\nΔυναστεία\nΤραμπ; \n\n\n\n\nΠολιτικές δυναστείες έχουν κυριαρχήσει στο παρελθόν στην Αμερική. Και μολονότι ο Τραμπ αποχωρεί επονείδιστα από τον Λευκό Οίκο -μετά τη βία στο Καπιτώλιο, το μπλόκο από πλατφόρμες κοινωνικής δικτύωσης, τις παραιτήσεις υπουργών του, την κατακραυγή πολιτικών ηγετών και τη δεύτερη παραπομπή του-, στις δημοσκοπήσεις το όνομά του φαίνεται να κυριαρχεί στους κύκλους των Ρεπουμπλικανών και πολλοί περιμένουν ότι τους καρπούς αυτής της δημοτικότητας θα δρέψουν πιθανότατα τα παιδιά του. Όχι, όμως, όλοι. \n\n\n\nΈνας σύμβουλος του Ρεπουμπλικανικού Κόμματος υποστήριξε ότι η ζημιά που έχει γίνει στο επώνυμο Τραμπ είναι ανεπανόρθωτη και θα αποτελέσει τεράστιο εμπόδιο σε μια υποψηφιότητα της Ιβάνκα. «Το επώνυμο Τραμπ κηλιδώθηκε και η κηλίδα αυτή δεν πρόκειται να σβηστεί», τόνισε. «Την ίδια ώρα δεν αποκλείεται κάποιος με το επώνυμο Τραμπ να πάρει το χρίσμα του κόμματος και να διεκδικήσει τη νίκη». Αλλά πόσο εύκολο είναι αυτό;  \n\n\n\nΣύμφωνα με το Politico, η θέση του Ρούμπιο στη Φλόριντα μέχρι στιγμής δεν δείχνει να έχει κλονιστεί. Και μπορεί σκληροπυρηνικοί υποστηρικτές του Τραμπ να επιτέθηκαν στο γερουσιαστή επειδή επικύρωσε με την ψήφο του τα αποτελέσματα του Κολεγίου των Εκλεκτόρων στο Κογκρέσο, αλλά ο ίδιος περίμενε ακόμη χειρότερα, σύμφωνα με το περιβάλλον του. Συν το ότι το 74% των Ρεπουμπλικανών ψηφοφόρων στην πολυπληθέστερη κομητεία της Florida είναι Ισπανόφωνοι και στην πλειονότητά τους με καταγωγή από την Κούβα, όπως κι ο Ρούμπιο. Τα γεγονότα του τελευταίου διαστήματος άλλαξαν δραματικά τις προοπτικές για την Ιβάνκα.  \n\n\n\nΌλες οι ειδήσειςΚορωνοϊός: Ο Μητσοτάκης έκανε τη 2η δόση του εμβολίου -Στο πλευρό του ο Τσιόδρας [βίντεο]Ανοιξε η αγορά -Τι ισχύει για καταστήματα, κομμωτήρια -Τα sms και το 2ωρο για ψώνιαΞέσπασε o πρώην σύζυγος της Σοφίας Μπεκατώρου -«Την καταγγελία δεν τη θυμήθηκε τώρα, αλλά δεν την ξέχασε ποτέ»﻿Περιορισμός μετακινήσεων: Τι ισχύει από σήμερα με τα SMS -Πότε επιτρέπεται ταξίδι από νομό σε νομό"
<https://www.iefimerida.gr/kosmos/ethapse-eisboli-sto-kapitolio-politikes-filodoxies-ibanka>